“ราชวิทยาลัยจุฬาภรณ์” แจงขั้นตอนจอง “วัคซีนซิโนฟาร์ม”
“ราชวิทยาลัยจุฬาภรณ์” แจงขั้นตอนจอง “วัคซีนซิโนฟาร์ม” ระยะที่ 1 สำหรับองค์กรและหน่วยงานเท่านั้น ได้ผ่านทางระบบออนไลน์ราชวิทยาลัยจุฬาภรณ์ ตั้งแต่วันที่ 14 มิถุนายน 2564 เวลา 8.00 น. เป็นต้นไป
“ราชวิทยาลัยจุฬาภรณ์” แจงขั้นตอนจอง “วัคซีนซิโนฟาร์ม” ระยะที่ 1 สำหรับองค์กรและหน่วยงาน ผ่านออนไลน์ เริ่ม 14 มิ.ย. 2564 เวลา 8.00 น.
10 มิ.ย. 2564

ผู้สื่อข่าวรายงานว่า เฟซบุ๊กของราชวิทยาลัยจุฬาภรณ์ เปิดขั้นตอนการขอรับจัดสรรวัคซีนตัวเลือก “ซิโนฟาร์ม” ระยะที่ 1 (สำหรับองค์กรและหน่วยงานเท่านั้น)
โดย องค์กรและหน่วยงานต้องลงทะเบียนแจ้งความประสงค์ขอรับการจัดสรรวัคซีนโควิดตัวเลือก “ซิโนฟาร์ม” ผ่านระบบออนไลน์ราชวิทยาลัยจุฬาภรณ์ ได้ที่ https://vaccine.cra.ac.th ตั้งแต่วันที่ 14 มิถุนายน 2564 เวลา 8.00 น. เป็นต้นไป สำหรับองค์กรที่เคยส่งหนังสือแจ้งความประสงค์มาแล้วก่อนหน้านั้น ขอให้ท่านดำเนินการลงทะเบียนเข้าระบบเพื่อตรวจสอบคุณสมบัติและลำดับจัดสรรโควต้าต่อไป
ทั้งนี้ คณะกรรมการบริหารวัคซีนตัวเลือกจะตรวจสอบคุณสมบัติและการจัดสรรโควต้าการกระจายวัคซีนตัวเลือก โดยใช้ระยะเวลา 5 วันทำการ นับจากวันที่ลงทะเบียนแจ้งความประสงค์
ขณะเดียวกัน คณะกรรมการบริหารวัคซีนตัวเลือกจะอนุมัติแจ้งจำนวนวัคซีนที่ได้รับการจัดสรร และระบบจะส่งอีเมล์แจ้งรหัสให้องค์กรหน่วยงานเข้าล็อกอินเพื่อรับทราบจำนวนวัคซีนที่ได้รับการจัดสรร ประกอบด้วย วิธีการชำระเงิน รอบการจัดส่งวัคซีน และสถานพยาบาลที่ให้บริการฉีดวัคซีน
อย่างไรก็ดี องค์กรและหน่วยงานจะต้องทำสัญญาพร้อมชำระเงิน ตามเงื่อนไขข้อตกลง
ด้าน องค์กรและหน่วยงานต้องทำการอัพโหลดรายชื่อผู้เข้ารับการฉีดวัคซีนเข้าสู่ระบบของราชวิทยาลัยจุฬาภรณ์ และรอการกระจายวัคซีนตัวเลือก “ซิโนฟาร์ม” ไปยังสถานพยาบาลที่ได้เลือกไว้ตามรอบการจัดส่งที่กำหนด
ส่วนการเตรียมข้อมูลลงทะเบียนก่อนฉีดสำหรับองค์กรและหน่วยงาน จะมีการเตรียมไฟล์รายชื่อผู้รับวัคซีนตาม Format ที่ได้รับแจ้งจากราชวิทยาลัยจุฬาภรณ์ ซึ่งจะอัพโหลดรายชื่อผู้ฉีดเพื่อลงทะเบียนเข้าระบบตามโควต้าวัคซีนที่ได้รับการจัดสรรในบัญชีของบริษัท
อนึ่ง ผู้ที่มีรายชื่อในระบบต้องเข้ารับการฉีดวัคซีนกับโรงพยาบาลที่องค์กรได้เลือกประสานไว้ตามวันเวลาที่กำหนดและวันที่ให้บริการฉีดวัคซีน
โดย สถานพยาบาลจะบันทึกข้อมูลผู้เข้าฉีดวัคซีนโดยใส่รหัสบัตรประชาชนหรือสแกนคิวอาร์โค้ดเข้ามาในระบบราชวิทยาลัยจุฬาภรณ์และสถานพยาบาลจะสแกนบาร์โค้ดวัคซีนเพื่อบันทึก lot number ยาให้กับผู้เข้ารับการฉีด
ทั้งนี้ ผู้เข้ารับการฉีดวัคซีนจะสามารถเช็กข้อมูลการได้รับวัคซีนตัวเลือก ผ่านระบบหมอพร้อมของกระทรวงสาธารณสุขได้เช่นกัน